Jeg sidder her og er godt og grundigt gal i skralden. For 1 uge siden havde jeg mobilt bredbånd med samlerabat (49,-/mdr) og regning i e-boks (0,-). I dag har jeg en regning fra Telenor på 144,39 kr incl. 39 kr for en papirsregning, et blodtryk der ligger i det røde felt og en exit fra et teleselskab jeg ellers har haft i en del år efterhånden - og det hele kunne have været undgået med et enkelt spørgsmål i tide.

Historien: Jeg har af min søde kæreste fået en Ipad2. Jeg ser på Telenors hjemmeside at man kan tegne et tablet-abonnement, men at man også kan anvende sit mobile bredbånd (som jeg allerede har) til Ipad, hvis man får et microsimkort. Da jeg alligevel kommer forbi Telenors stand i Bilka, Odense, spørger jeg den venlige unge mand bag disken om det er korrekt, det der med mobilt bredbånd til Ipad og det bekræfter han, og siger samtidigt at jeg er heldig at Telenor pt. kører en kampagne med 2for1, så jeg kan få microsimkortet med gratis i et år. Han er imidlertid nødt til at opsige mit nuværende mobile bredbånd, men jeg får en ny USB med mobilt bredbånd og et microsimkort, det gamle USB-stik kan jeg bare skrotte - så vidt så godt.  

Samtidig tilmeldes betalingen til betalingsservice - overflytning til e-boks skal jeg selv foretage.

Dagen efter forsøger jeg at udstyre min Ipad med microsimkortet - men der mangler lissom et sted at putte kortet ind. En telefonopringning til et familiemedlem indenfor IT-verdenen oplyser mig om, at Ipad'en skal være med 3G, ellers kan den kun anvendes hvor der er mulighed for at koble sig til et trådløst netværk. 

ARGH - det kunne sælgeren da godt have spurgt om. Nu står jeg med et microsimkort, som jeg alligevel ikke kan bruge.

Tilbage til Telenors stand i Bilka, Odense siger den samme, stadig venlige, unge mand, at det havde han da slet ikke tænkt på at spørge om, da han aldrig før havde set en Ipad uden 3G, men da det ekstra simkort er gratis i 12 måneder, kan jeg lige så godt beholde det - det KAN jo være at jeg får brug for det, og under alle omstændigheder vil jeg blive kontaktet 1 måned før udløb, så kan jeg afmelde det på det tidspunkt i stedet for nu.
Jeg modtager så i dag en regning på 144,39 kr incl. papirsgebyr på 39 kr på mit mobile bredbånd, hvor prisen, sjovt nok, nu er 99 kr/måned i stedet for de 49 kr. jeg ellers normalt har betalt.
Jeg havde netop pointeret kraftigt overfor sælger, at jeg havde valgt e-boks, fordi jeg ikke ville betale gebyr for betalingsservice og da slet ikke det horrible gebyr på papirsregninger. 

Da jeg opsøgte Telenorstanden i Bilka i Odense i dag, var jeg derfor ret irriteret. Den samme, nu ikke helt så venlige, sælger sagde, at jeg ikke skulle være sur på ham, hvortil jeg svarede, at hele balladen kunne have været undgået, hvis han havde spurgt mig om der var 3G på min Ipad eller ej. Jeg blev så informeret om, at det sandelig ikke var hans opgave - når jeg kom og spurgte til microsimkort og mobilt bredbånd, så var det hans opgave at sælge det til mig. 

Øh nå - dvs at Telenors sælgere ikke skal søge at afdække og opfylde kundernes behov, men udelukkende sælge produkter? Ikke mærkeligt at der kommer så mange negative udtalelser herinde.

Der står en anden sælger i standen, der blander sig og går ind og spørger, hvad problemet er. Han mener ligesom den første, at det hele er min egen skyld, og at det ikke er Telenors problem, at jeg ikke aner, hvornår der kan bruges mobilt bredbånd på en Ipad. Tonen fra især sælger nr. 2, er ikke særlig behagelig, så jeg samler papirene og siger, at så kan det også være lige meget. 

Det næste jeg foretager mig nu, efter at have skrevet dette indlæg, er at ringe og opsige mine aftaler med Telenor - både det mobile bredbånd og min ADSL-forbindelse. Jeg ønsker ikke fortsat at være en del af en virksomhed, der ikke mener at rådgivning af kunder er deres sag - og slet ikke når det er forbundet med meromkostninger, jeg vil ikke betale for at blive nedgjort.